Aase D. Madsen (DF), 1999-11-30:
Dansk Folkeparti kan være tilfreds med dette lovforslag, da det nu på tryk giver en klagemulighed i loven i forbindelse med kommunernes afslag på dispensationsansøgninger.
Vi i Dansk Folkeparti er ligeledes glade for, at alle de afslag på dispensationsansøgninger, der indtil nu er meddelt, skal tages op igen, og at der således bliver oplyst om klagemuligheden. Jeg vil ikke undlade at gøre opmærksom på, at Dansk Folkeparti ved førstebehandlingen af L 204, som drejede sig om afviklingsordningerne, den 8. april 1999 udtalte: »Dispensationsordningerne er fuldstændig umulige at administrere, og der tages derfor ikke hensyn til borgernes retssikkerhed. Man fratager endda samtidig borgerne retten til at klage over kommunernes afgørelser i dispensationssagerne.« Dansk Folkeparti stillede også ændringsforslag, således at afgørelser om dispensation fra forbudet mod anvendelse af boliger i sommerhusområderne til helårsbeboelse kunne påklages.
Jeg undrer mig derfor over, at der ikke var en klokke, der ringede i lovsystemet dengang.
Vi stillede et ændringsforslag, og det var nr. 7 i betænkningen: »Med denne ændring sikres, at kommunalbestyrelsernes afgørelser om dispensation fra forbudet mod anvendelse af en bolig i et sommerhusområde til helårsbeboelse kan påklages.«
På trods af, at Dansk Folkeparti gjorde opmærksom på, at der ingen klagemuligheder var, faldt dette forslag med 11 for og, tror jeg, nogleogfirs imod eller sådan noget i den stil.
Og det er totalt uforståeligt, at der er nogle, der kan sidde og stemme imod sådan et forslag.
Med hensyn til selve den måde, dispensationsordningerne nu bliver administreret på,
er Dansk Folkeparti stadig bekymret over, at nogle kommuner overhovedet ikke giver mulighed for dispensationer.
Det var en situation, som Dansk Folkeparti også forudså,
da afviklingsloven blev vedtaget,
og det var begrundelsen for, at Dansk Folkeparti foreslog, at alle fik en dispensationsret, så var vi sluppet for det administrative bøvl, som vi nu ser ude omkring i kommunerne.
Jeg stillede også under udvalgsbehandlingen dengang et spørgsmål om denne afviklingspraksis, og ministeren svarede, at der skulle tages vidtgående menneskelige hensyn, og at det er forudsat, at kommunalbestyrelsen træffer beslutning i den enkelte sag efter en samlet vurdering af sagens omstændigheder.
Derfor mener jeg ikke, at f.eks. Gundsø Kommune er i overensstemmelse med lovens intentioner, når der tilsyneladende bliver nægtet samtlige dispensationsansøgere dispensation ved et standardbrev.
Det kan jo godt være, at det er nøjagtig de samme kriterier, der ligger til grund for afslaget, men at sætte 14 familier ud med 14 dages varsel er en barsk affære, hvis ikke kommunen da er indstillet på at give dem tag over hovedet her og nu, og det mener jeg ikke er tilfældet. Også i Bramsnæs Kommune er der problemer, da kommunen hidtil har haft en stor midlertidig boligreserve i sommerhusene.
Her betegnes boligsituationen som katastrofal.
Dansk Folkeparti er som sagt positivt over for forslaget, men jeg håber, at vi i udvalget også vil få lejlighed til at drøfte, om dispensationsansøgningerne administreres helt og fuldt ud fra de vigtige menneskelige hensyn, som ministeren skriftligt lægger så stor vægt på.